১৯৩০-এর দশক। প্রথমে বিজ্ঞানী পল অ্যাড্রিয়েন মরিস ডিরাক এবং পরে রিচার্ড ফাইনম্যান, জুলিয়ান শুইঙ্গার ও শিনিচিরো তোমোনাগা চেষ্টা করলেন আলবার্ট আইনস্টাইনের স্পেশাল রিলেটিভিটির সঙ্গে পদার্থবিদ্যার শাখা কোয়ান্টাম মেকানিক্স মিশিয়ে একটা তত্ত্বে পৌঁছনোর। যে তত্ত্বে ওঁরা পৌঁছলেন, তা সন্ধান দিল অবিশ্বাস্য এক সত্যের। জানা গেল, শূন্যস্থান বা ভ্যাকুয়াম মোটেই সহজ ব্যাপার নয়। তার মধ্যে ঘটে চলেছে অনেক ঘটনা। অনেক কণা আপনা থেকে জন্মাচ্ছে, আবার আপনা-আপনি মিলিয়েও যাচ্ছে। এই জন্মানো থেকে মিলিয়ে যাওয়ার আগে এত কম সময় ওই কণাগুলো টিকে থাকছে যে, ওরা কোনও ভাবে শনাক্ত হচ্ছে না। তাই ও সব কণার নাম ‘ভার্চুয়াল পার্টিক্‌ল’। বাংলা অনুবাদ করলে দাঁড়ায় ‘মায়া কণা’। শূন্যস্থানে ও রকম কণার প্রসব ও সংহারের অবিরাম খেলা। সে খেলার প্রসঙ্গ উল্লেখ করে চমৎকার মন্তব্য করেছিলেন রসিক বিজ্ঞানী ফাইনম্যান। বলেছিলেন, ‘‘এ ভাবে সমানে কণা প্রসব ও সংহার করে চলা, অবিরাম এবং ক্লান্তিহীন, প্রকৃতির আর কোনও কাজ নেই না কি রে বাবা।’’